b'\n_START_ARTICLE_\nIzola\n_START_SECTION_\nZgodovina\n_START_PARAGRAPH_\nPri Simonovem zalivu so v morju potopljeni ostanki nekdanjega pomola iz rimskega obdobja, ko je bilo tu locirano pristani\xc5\xa1\xc4\x8de Haliaetum. Prvotno naselje je bilo postavljeno ju\xc5\xbeneje od sedanjega. V \xc4\x8dasu preseljevanja ljudstev je bilo uni\xc4\x8deno, prebivalci pa so se za tem ustalili na nekdanjem otoku. Izola je prvi\xc4\x8d omenjena leta 972, ko jo je cesar Oton I. Veliki izro\xc4\x8dil v fevd. Mesto je bilo v lasti oglejskih patriarhov \xc5\xa1e pred 977, med letoma 1280 in 1797 pa je bilo pod bene\xc5\xa1ko oblastjo. Po propadu bene\xc5\xa1ke republike je za kratek \xc4\x8das spadalo pod Napoleonovo Francijo. Od leta 1797 do leta 1813 so si Francozi in Avstrijci podajali celotno ozemlje Istre, prav tako Izolo. Po Napoleonovem porazu v Rusiji je Izola ostala pod Avstrijsko nadoblastjo vse do konca prve svetovne vojne leta 1918. Od 1918 do 2. svetovne vojne je bila s preostalo slovensko Istro v okviru Italije, med letoma 1945 in 1954 pa je bila del cone B Svobodnega tr\xc5\xbea\xc5\xa1kega ozemlja. Nato je pre\xc5\xa1la pod Jugoslavijo. Z osamosvojitvijo Slovenije leta 1991 je postala slovensko obalno mesto. Po osamosvojitvi je ob\xc4\x8dina Izola leta 1995 zamenjala stari ob\xc4\x8dinski grb iz leta 1987 z novim, ki je \xc5\xa1e danes v veljavi.\n_START_SECTION_\nRazvoj\n_START_PARAGRAPH_\nPrebivalci prvotnega naselja so bili ribi\xc4\x8di in kmetje (vinogradniki, oljkarji), dokler niso bile koncem 19. stoletja zgrajene tri tovarne za konzerviranje rib. Prva je bila Arigoni, ki je leta 1879 prepre\xc4\x8dila gospodarsko in prebivalstveno krizo, kakr\xc5\xa1no sta do\xc5\xbeivljala Piran in Koper (v kateri je stagniralo ali celo nazadovalo \xc5\xa1tevilo prebivalcev Pirana in Kopra, ne pa tudi Izole, kjer se je razvijala industrija). Med obema svetovnima vojnama sta delovali dve tovarni, ki sta bili po 2. svetovni vojni zdru\xc5\xbeeni v skupno podjetje. Povojni gospodarski in prebivalstveni dvig Izole je temeljil na industriji igra\xc4\x8d, \xc5\xbeivilski industriji in ladjedelni\xc5\xa1tvu, pa tudi na razvoju turizma. Urbanisti\xc4\x8dna rast jo je povezala s sosednjima, nekdaj kme\xc4\x8dkima naseljema Livado in Poljem, vlogo stanovanjske mestne \xc4\x8detrti pa opravlja naselje Jagodje.'